FI Euroopan unionin virallinen lehti C 200/16

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2011/C 200/08

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”CINTA SENESE”

EY-N:o: IT-PDO-0005-0491-06.09.2005

SAN ( X ) SMM ( )

Tämä tiedotustarkoituksiin laadittu yhteenveto sisältää tärkeimmät tiedot eritelmän pääkohdista.

1. Jäsenvaltion toimivaltainen viranomainen:

Nimi: Ministero delle Politiche Alimentari Agricole e Forestali Osoite: Via XX Settembre 20 00187 Roma RM ITALIA P. +39 0646655104 F. +39 0646655306 Sähköposti: saco7@politicheagricole.it

2. Ryhmittymä:

Nimi: Consorzio per la Tutela della Cinta Senese Osoite: Strada di Cerchiaia 41/4 53100 Siena SI ITALIA P. +39 0577389513 F. +39 0577389513 Sähköposti: cinta-senese@libero.it Kokoonpano: Tuottaja/jalostaja ( X ) muu ( )

3. Tuotetyyppi:

Luokka 1.1. Tuore liha (ja muut eläimenosat)

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi:

”Cinta Senese”

4.2 Kuvaus:

Suojattu alkuperänimitys ”Cinta Senese” on varattu lihalle, joka saadaan Cinta Senese -rotuun kuuluvista, vapaana tai osittain vapaana kasvetuista lihasioista, joiden molemmat vanhemmat on kirjattu geneettisen tyypin ”Cinta Senese” rekisteriin ja/tai kantakirjaan.

Kulutukseen saatettaessa Cinta Senese -lihalla on oltava seuraavat fysikaalis-kemialliset ominaisuudet (100 grammaa syömiskelpoista lihaa kohden – 24 tuntia teurastuksen jälkeen): vesipitoisuus enintään 78 %, rasvapitoisuus vähintään 2,5 % (longissimus dorsi -lihaksessa), pH 45 (pH mitattuna 45 minuuttia teurastuksen jälkeen): 6–6,5. Lisäksi sillä on oltava seuraavat silmämääräiset/aistinvaraiset ominaisuudet: kirkkaan vaaleanpunainen ja/tai punainen väri; hienosyinen rakenne; kiinteä, hieman rasvainen koostumus, mureus, maukkaus, tuoreelle lihalle ominainen aromi.

4.3 Maantieteellinen alue:

Tuotantoalue kattaa koko Toscanan alueen aina 1 200 metrin korkeuteen merenpinnasta. Tätä korkeammalla ympäristöolosuhteet eivät ole suotuisat sikojen kasvatukseen.

4.4 Alkuperätodisteet:

Kaikkia tuotantoprosessin vaiheita on valvottava rekisteröimällä tulevat ja lähtevät määrät. Tällä tavoin ja merkitsemällä kasvattajat, teurastajat ja paloittelijat valvontaelimen ylläpitämiin rekistereihin sekä ilmoittamalla ajoissa valvontaelimelle tuotetut määrät varmistetaan tuotteen jäljitettävyys kaikissa tuotantoketjun vaiheissa.

Se, että eläimille syötettävät rehut ovat lähtöisin maantieteelliseltä tuotantoalueelta, todistetaan rehuntuottajien kasvattajille toimittamilla erityisillä asiakirjoilla. Lisäksi kasvattajien on asiaankuuluvien sisäisten rekisterien avulla todistettava noudattavansa 4.5 kohdassa esitettyjä määräyksiä. Rehuntuottajien toimittamien asiakirjojen ja kasvattajien sisäisten rekisterien on oltava valvontaelimen käytettävissä tarkastuksia varten.

Tämän lisäksi siat on viimeistään 45 päivän ikäisinä varustettava korviin kiinnitettävällä soveltuvalla tunnistemerkillä (nauhalla tai napilla), johon on merkitty eläimen tunnistuskoodi. Tunnistemerkeissä voidaan käyttää eri värejä, jos on tarpeen erottaa toisistaan jalostukseen ja teurastukseen tarkoitetut eläimet. Heti teurastuksen jälkeen puoliruhot polttoleimataan, ja kulutukseen tarkoitetut lihanpalat varustetaan merkinnöin. Polttoleimaus ja/tai merkintä tehdään teurastamossa ja/tai vastaavasti leikkaamossa. Valvontaviranomaiset tekevät tarkastuksia kaikille luetteloihin merkityille luonnollisille henkilöille ja oikeushenkilöille.

4.5 Tuotantomenetelmä:

Teurastettavaksi tarkoitetut eläimet on kasvatettava vapaina tai osittain vapaina neljännestä elinkuukaudestaan alkaen. Suurin eläintiheys elopainona ilmaistuna on 1 500 kg hehtaarilla. Sikojen on voitava ulkoilla päivittäin alueilla, jotka voivat olla aidattuja ja joilla voi olla tilat, johon siat pääsevät makuulle yöksi tai suojaan huonolta säältä. Jalostukseen tarkoitetut eläimet voidaan sijoittaa soveltuviin tiloihin (sikaloihin) astutuksen ajaksi sekä ennen porsintaa ja sen jälkeen terveystarkastusten ja porsintojen helpottamiseksi.

Siat löytävät ravintonsa laiduntamalla metsässä ja/tai laitumilla, joille on kylvetty rehu- ja viljakasveja. Sikoja on sallittua ruokkia päivittäin ravintolisillä, jotka voivat yli neljän kuukauden ikäisten sikojen tapauksessa muodostaa osan sallitusta päiväannoksesta, enintään 2 prosenttia eläimen elopainosta.

Enintään 3 prosenttia eläimen elopainosta olevien päivittäisten ravintolisien käyttö, jonka tarkoituksena on taata eläimen normaali ravinnonsaanti, on sallittua yksinomaan silloin, kun sääolot tai niistä seuraava tilanne, kuten kuivuus, pitkään kestävät sadejaksot tai pitkään pysyvä lumipeite, eivät mahdollista täysipainoista laiduntamista niityillä tai metsissä.

Enintään neljän kuukauden ikäisten porsaiden tapauksessa koko päiväannos voi sitä vastoin koostua ravintolisistä ottaen huomioon, että kyse on sikaloissa kasvatettavista eläimistä. Ravintolisien ainesosien on vähintään 60 prosentin osalta eläimille syötettävien ravintolisien kokonaispainosta oltava lähtöisin maantieteelliseltä tuotantoalueelta. Ravintolisinä hyväksytään seuraavat tuotteet:

— Energiatuotteet: kaikki kokojyväviljatuotteet

— Valkuaistuotteet: öljykasvit (lukuun ottamatta soijaa ja sen johdannaisia) ja kaikki kokonaiset palkokasvit

— Kuidut: rehukasvit, tuoreet hedelmät ja vihannekset, viljan jauhatuksen sivutuotteet.

Myös vitamiini- ja kivennäisainelisien käyttö on sallittua.

Teurastettavien eläinten on oltava vähintään 12 kuukauden ikäisiä.

4.6 Yhteys maantieteelliseen alkuperään:

SAN-tuotteen Cinta Senese ja sen alkuperäalueen välinen yhteys perustuu kyseiseen rotuun kuuluvien sikojen kasvatus- ja ruokintatapaan, joka antaa tuotteelle 4.2 kohdassa kuvaillut ominaisuudet. Kyseisen maantieteellisen alueen erityispiirteitä ovat sekametsät, joissa kasvaa runsaasti tammenterhoja tuottavia tammia, ja maa-alat, joiden viljeleminen on kannattavuuden rajoilla. Näillä, usein niukkaravinteisilla ja savipitoisilla niityillä viljellään tavallisesti laidunrehua, ja ne ovat tyypillisiä viljelmiä Toscanassa vallitsevissa maaperä- ja ilmasto-olosuhteissa. Cinta Senese -rotu on valikoitunut vuosisatojen saatossa ihmisen toiminnan ansiosta. Siat ovat vankkajalkaisia ja -rakenteisia, ja niissä on maatiaisrodun piirteitä. Ne ovat vaatimattomia ja sopeutumiskykyisiä, ja niillä on hyvä vastustuskyky taudeille. Ne pystyvät käyttämään ravinnokseen lähes yksinomaan kasveja, joita kasvaa Toscanan alueen luonnossa. Sikoja kasvatetaan tyypillisesti vielä nykyäänkin menneiden aikojen tapaan vapaina ja/tai osittain vapaina. Sikojen annetaan laiduntaa metsissä ja muilla soveltuvilla maa-alueilla, ja ne kootaan sisätiloihin yöksi tai porsintaa edeltävissä ja seuraavissa kriittisissä vaiheissa. Tällainen kasvatustapa, jossa siat käyttävät ravinnokseen metsistä ja niityiltä löytyviä luonnonvaroja, vähentää eläinten terveysongelmia ja stressiä. Tämä vaikuttaa myönteisesti seikkoihin, joilla on vaikutusta lihan koostumukseen ja laatuun. Kyseisen lihan erityispiirteitä ovat paitsi vähäinen lihaksensisäinen rasva, joka näkyy lihaa viipaloitaessa, myös 4.2 kohdassa määritelty rasvan vähimmäispitoisuus, joka ei ole yleistä kaikille sianlihoille ja joka katsotaan tärkeäksi lihan maun ja maukkauden takaajaksi. Toinen Cinta Senese -lihan kiinnostava erityispiirre on tyydyttymättömien rasvahappojen koostumus, jossa on suuri määrä öljyhappoa, joka toimii lihan aistinvaraisia ominaisuuksia parantavien aromien lähtöaineena. Rasvahapoista pieni osuus on linolihappoa, jonka suuri määrä voisi heikentää tuotteen laatua. Rasvahappojen koostumukseen vaikuttaa sikojen ravinto, joka koostuu Toscanan metsien ja niittyjen tyypillisestä lajivalikoimasta.

Laiduntaminen vaikuttaa myös geneettisiin ominaisuuksiin, joiden ansiosta liha soveltuu erityisen hyvin kulutettavaksi sekä tuoreena että jalosteina, sillä sen vedensitomiskyky on hyvä, joten lihaa kypsennettäessä veden menetyksen myötä tapahtuva hävikki on vähäistä samoin kuin jalostettujen tuotteiden ensimmäisessä kypsytysvaiheessa suolauksen aikana tapahtuva hävikki.

On tärkeää korostaa, että Cinta Senese -liha assosioituu nykyisin suoraan alkuperäalueeseensa myös sen vuoksi, että kyseistä lihaa on sen ominaisuuksien johdosta pidetty erittäin suuressa arvossa, ja sen on katsottu olevan yksi toscanalaisen ruokaperinteen edustajista. Aluehallinnon viranomaisten toteuttamien toimien ansiosta Cinta Senese -lihan markkinaosuus on kasvanut, ja erilaisia lihanpaloja kuvaava Cinta Senese -nimitys on ilmestynyt jopa ravintoloiden ruokalistoille.

Vielä tänäänkin Cinta Senese -nimityksellä varustetut lihat ovat hyvin kysyttyjä, ja niiden markkinahinnat ovat muita lihoja korkeammat, kuten Sienan kauppa-, teollisuus-, käsityöläis- ja maatalouskamarin vuosina 2001 ja 2002 laatima taulukko osoittaa.

4.7 Valvontaelin:

Valvontaelin täyttää standardin EN 45011 vaatimukset.

Nimi: Istituto Nord Est Qualità — INEQ Osoite: Via Nazionale 33/35 33030 Villanova di San Daniele del Friuli UD ITALIA P. +39 0432956951 F. +39 0432956955 Sähköposti: info@ineq.it

4.8 Merkinnät:

Cinta Senese -puoliruhoihin on tehtävä polttoleimaus seuraaviin osiin: kinkku, selkä, kylki, lapa ja kaula. Polttoleimassa on SAN-tuotteen Cinta Senese logo ja teurastamon koodi.

Kaikki polttoleimatusta puoliruhosta leikatut, lopulliseen kulutukseen tarkoitetut lihanpalat on varustettava merkinnöin, jotka sisältävät seuraavat tiedot:

— logo

— suojattu nimitys Cinta Senese D.O.P (= SAN)

— EU-tunnus tai ilmaisu Denominazione d’Origine Protetta (= suojattu alkuperänimitys)

— jäljitettävyyskoodi, jonka avulla voidaan selvittää eläimen syntymäpaikka ja -aika, teurastuspaikka ja -aika sekä paloittelupaikka ja -aika samoin kuin myyntiin saatetut määrät.

Edellä esitetyt tiedot sisältävän merkinnän on oltava sellainen, ettei sitä voida käyttää väärin anatomisten ruhonosien ja/tai esipakattujen tuotteiden suhteen.

Logossa on tummanpunainen vaakuna, jonka keskellä on kuvattuna valkoisella nauhalla vyötetty harmaa sika. Vaakunaa ympäröi tummanpunainen kehä, jonka sisäpuolella on teksti allevata in Toscana secondo tradizione (= kasvatettu Toscanassa perinteisin menetelmin). Vaakunan alapuolella ja kehän ulkopuolella on teksti Cinta Senese D.O.P. Vastaavin kirjaimin laadittu logo voidaan merkitä mustavalkoisena versiona eri materiaalipintoihin, ja sen koko voi vaihdella, kunhan sen mittasuhteet ja tekstin sijoittelu pysyvät samoina.

(1) EUVL L 93, 31.3.2006, s. 12.